Village-museum spoor jeug aan | Netwerk24
Deur Breyten Cupido 17 Junie 2021 06:02
Die Stellenbosch-museum het onlangs sy toespraakkompetisie afgesluit. Bo staan die leerders met die bestuurder van die Wow-projek, Fiona van Kerwel (links) en Lamees Petersen van die Stellenbosch-museum (heel regs).Foto: Breyten Cupido
Die Stellenbosch Village-museum het onlangs sy toespraakkompetisie afgesluit met 'n byeenkoms van die agt finaliste.
Kylemore Sekondêr, Cloetesville Sekondêr en Hoërskool Luckhoff het almal leerders gehad wat vir die kompetisie ingeskryf het.
Uiteindelik was dit Anei Vermeulen, 'n gr. 11-leerder van Hoërskool Luckhoff, wat met die louere weggestap het.
Vermeulen sê sy was suksesvol in die oefening om haar herkoms te vind en die gevoel om nog die kompetisie te wen, is onbeskryflik. "Ek het gekies om te gaan soek waar my herkoms lê. Dit is 'n opwindende oefening om te gaan soek waar jy vandaan kom en waar jou wortels lê. Dit het gehelp om my identiteit te vind omdat ek eintlik besef het ek weet niks van my herkoms nie," vertel Vermeulen.
Die naaswenner was Natlee Jacobs van Cloetesville Sekondêr, terwyl Candice-Lee Abramch van Kylemore Sekondêr derde was.
Fiona van Kerwel, die Wow-projekbestuurder, het die wenners en deelnemers gelukgewens en vir die hoë standaard van inskrywings wat hulle ontvang het, bedank.
"Dit was 'n wonderlike ervaring vir die leerders en vir ons wat die kompetisie gereël het. Dit was die eerste kompetisie van sy soort en ons hoop om dit 'n jaarlikse instelling te maak," het Lamees Petersen gesê.
Petersen het ook Van Kerwel en Ricky Brecht van die Universiteit Stellenbosch bedank vir hul rol as beoordelaars.